Fondet for dansk-norsk samarbeid

Fondet for dansk-norsk samarbeid er et bilateralt fond som har som formål å arbeide for økt forståelse og samarbeid mellom Danmark og Norge. Formålet blir realisert gjennom dansk-norske kurs, seminar og konferanser, gjennom utstillinger, utgivelser og prosjekter med dansk-norske tema og gjennom stipendopphold for enkeltpersoner og grupper fra nabolandet. Fondet har siden 1947 gjennomført denne virksomheten på fondets eiendommer Lysebu i Oslo og Schæffergården ved København. Virksomheten har vært finansiert gjennom driften av Lysebu og Schæffergården i mer enn 75 år. Etter koronapandemien valgte fondet å legge ned den kommersielle driften på Schæffergården, og eiendommen forventes solgt i løpet av 2024.

Fondet arbeidet for økt kunnskap om nabolandenes kultur og utdanning gjennom kurs, seminarer og publikumsaktiviteter. Den viktigste målgruppen er studenter på universitet og høgskoler med lærerstuderende som største enkeltgruppe.

Historie 
Fondet har sin opprinnelse i den andre verdenskrig, da den danske admiral Carl Hammerich og hans norskfødte hustru, Borghild Hammerich, stiftet Norgeshjælpen (kalt Danskehjelpen i Norge), en av de største pengeinnsamlinger i dansk historie. Pengene ble brukt til å kjøpe matvarer, som ble sendt til Norge. Etter krigen var det 13 millioner kroner igjen etter innsamlingen. Disse midlene ble tilført Fondet for dansk-norsk samarbeid ved stiftelsen den 1. mars 1946.

I 1947 ble eiendommen Lysebu skjenket til Fondet for dansk-norsk samarbeid som en norsk folkegave til minne om dansk brorskapsånd i krigsårene. I 1950 kjøpte fondet Schæffergården, som skulle tjene samme formål i Danmark som Lysebu i Norge: å ta imot stipendiater fra det andre landet. Dermed var rammene for fondets virksomhet lagt. Siden da har de to eiendommene vært bolig med full forpleining for danske og norske stipendiater. For å sikre midler til fondsvirksomheten besluttet Fondets styre å modernisere begge anlegg, slik at de kunne åpnes for alminnelig kursvirksomhet. Lysebu og Schæffergården har fra henholdsvis 1965 og 1972 fungert som kurs- og konferansesenter. Avkastningen av Fondets kapital, både den som er plassert i verdipapirer, og den som er plassert i eiendommene, skal i sin helhet gå til den ideelle virksomheten.

Styre og ledelse
Fondet har et dansk og et norsk styre. Hvert styre har det fulle ansvar for både den komersielle og den ideelle virksomheten i respektive land. I styrene sitter representanter fra universitetene, skolen, kirken, kunsten, næringslivet og arbeiderrørsla i hvert land.  De to styrene danner til sammen et fellesstyre for Fondet for dansk-norsk samarbeid der framtidige dansk-norske satsninger blir behandlet.  Norsk styreleder er jurist Hanne Bjurstrøm, og dansk styreleder er tidligere minister Pia Gjellerup.

Referanser

Litteratur

 ISBN 87-89140-14-1
 ISBN 82-995767-0-9
 ISBN 87-98440-16-8

Eksterne lenker
 Fondet for dansk-norsk samarbeid
 Schæffergården
 Lysebu

Nordisk samarbeid
Allmennyttige fond
Norge under andre verdenskrig
Danmark under andre verdenskrig